Din momentul în care va începe producția din zăcământul offshore Neptun Deep, din 2027, România va devenit cel mai mare producător de gaze din UE, iar toată populația va plăti o taxă de carbon pentru utilizarea gazelor.
Facturi mai mari pentru români
Noua directivă a Comisiei Europene va impune furnizorilor de gaze din România să includă taxa de carbon pe facturile clienților, conform Economica.
"Gazul natural este principalul combustibil care intră sub incidența ETS II, la care se adaugă combustibilii utilizați în transportul rutier: benzina, motorina, GPL. Prețul gazului natural furnizat către populație sau către alte sectoare industriale și costul benzinei și motorinei vor avea înglobate și prețul certificatelor de CO2, fapt care va determina o creștere a acestora începând cu anul 2027.
Prețul gazului natural furnizat căre populație sau către alte sectoare industriale care nu sunt incluse în schema EU ETS actuală va avea o creștere de aproximatiiv 0,06 RON/kWh. Calculul a avut la bază o valoare a certificatelor de CO2 de 60 de euro/certificat și 0,205 kg CO2/kWh", a arătat Florentina Manea, director general la compania de consultanță Carbon&Energy Management.
În primăvara anului 2028, furnizorii de gaze vor treui să prezinte dovada achiziției de certificate de carbon pentru gazele furnizate în 2027, altfel vor trebui să plătească o penalitate de 100 de euro pentru fiecare tonă de carbon pentru care nu se poate face dovada plății.
Cât vor trebui românii să plătească pentru factura de gaz
Astfel, din 2027, prețul facturii ar crește cu minim 20%. Având în vedere prețul de 6 bani/kWh al taxei și prețul plafonat al gazului de acum, de 31 de bani/ kWh, scumpirea ar fi de minim 63 de bani pe metrul cub de gaz consumat, ceea ce înseamnă că iarna, la un consum de 250 de metric ubi, românii vor plăti cu 160 de lei mai mult, fără TVA.
Florentina Manea a spus că nu s-a transpus încă în legislația națională, dar autoritățile trebuie să fie pregătite pentru a nu fi luate prin surprindere, scrie Economica.
"Este o povară pentru populație, mai ales pentru consumatorii vulnerabili, dar veniturile obținite din aceste certificate vor intra în Fondul European pentru Climă, unde – și aici e o veste bună – România are alocate șase miliarde de euro din cei 65. Dar România va trebui să prezinte un plan pentru climă și trebuie să găsească un mecanism de finanțare pentru vulnerabili", a mai spus expertul.